એ તો બોલીને મૂંગી થઇ ગઇ. પણ મારા મનમાં એનો સવાલ બોલકો થઇ ગયો. આપણને એનાથી નફરતનું સબબ શું છે ? અંદરથી પડઘાની જેમ તરત જવાબ મળ્યો કે ના. આમ તો સીધું કોઇ કારણ નથી, પણ છતાંય સમૂળગું કોઇ કારણ જ નથી એવું પણ નથી. પણ એ કારણ આપણને લગતા નથી. આપણે ને એને શું ? અરે, જિંદગી ધરીને એનું મોઢું તો શું, ફોટો પણ કદિ ભાળ્યો નથી, કે નથી મને કે એના મામા, મતલબ, મારા ફાધરને એણે એક પણ કાગળ લખ્યો હોવાનું સાંભરણમાં. સગપણ છે, પણ સંબંધ ક્યાં છે ? અરે, આપણે એના કોઇ પ્રસંગે ગયા નથી કે નથી એને આપણે ક્યારેય મેલો-કંકોત્રી મોકલ્યા. એનો પત્તોય તે ક્યાં હતો ? ને હવે એ આપણને કોઇ સંગાથે કહેવડાવે છે કે હવે મારા છેલ્લા દહાડા છે, ને તું મારા મામાનો છોકરો છો, તને તો મેં ક્યારેય જોયો જ નથી. એકવાર આણીપા ફરક તો ખરો !”